**የኢትዮጵያ ህዝብ ብሶት የወለደባቸው 26 ግንቦት 20ዎች**

በገራገሩ

(ከቢቢኤን ቢቢኤን ሬድዮ)

ትግራይን ነጻ ለማውጣት ተጠራርተው ዱር የገቡት የህወሓት ታጋዮች፣ ያላሰቡት የሥልጣን ሲሳይ ገጥሟቸው መላዋ ኢትዮጵያ እጃቸው ላይ ወደቀች-ግንቦት 20 ቀን 1983፡፡ በዚህ ቀን የህወሓት እጅ ላይ የወደቀችው ኢትዮጵያ፣ ባለፉት 26 ግንቦት ሃያዎች እንዳይሆን ሆና ወድቃለች፡፡ ከራሷ አልፋ በአህጉር ለምትወዳጃቸው የአፍሪካ ሀገራት ጭምር የነጻነት ምሳሌ የነበረችው ያቺ ኢትዮጵያ፣ ከህወሓት ጋር መዋል ከጀመረች በኋላ ከነበረችበት ክብር ወድቃለች፡፡ ለወደቁ የአፍሪካ ሀገራት የትንሳኤ ምልክት እንዲሁም ራሱን የጥቁር ፈጣሪ አድርጎ ይመለከት ለነበረው ነጭ ዓለም የጥቁርን ፋይዳ ያስገነዘበችው ያቺ ኢትዮጵያ፣ ከየትኛውም የዓለም አቅጣጫ እንድትታይ ተደርጋ ነበር የተፈጠረችው፡፡ ሆኖም 26 ግንቦት ሃያዎች፣ እንኳን ለሌላው ዓለም ለልጆቿ እንኳን እንዳትታይ አደረጓት፡፡

በቀይ ፖለቲካ ለ17 ዓመታት ሲናጥ የነበረው የኢትዮጵያ ህዝብ፣ ከሃያ ስድስት ዓመታት በኋላ ዛሬ በጣም ወደጠቆረ ጭለማ ፖለቲካ እገባለሁ ብሎ አላሰበም ነበር፡፡ ሀገሪቱ በቀለም ፖለቲካ ስትናውዝ በነበረበት 17 የደርግ ዓመታት፣ ጥቁሮቹ የአንድ ሀገር ልጆች ራሳቸውን በነጭ እና በቀይ ቀለም ሰይመው እርስ በእርስ ተፋፋሙ፡፡ የእርስ በእርስ እልቂቱ ያደቀቀው የሀገሬ ህዝብ ሙሉ በሙሉ ባይሆንም፣ በከፊል ልቡ እግር ጥሎት ወደ አዲስ አበባ የመጣውን ህወሓት በሩን ከፍቶ አስገባው፡፡ ከፊሉም በሩን ዘግቶበት ነበር፡፡ አዲስ አበባ ህወሓትን ቄጤማ ጎዝጉዛ ባትቀበለውም፣ ጫካ እያለ ያስተጋባው ከነበረው ፕሮፓጋንዳ አንጻር ለውጥ የጠበቁም ጥቂቶች አልነበሩም፡፡ አዲስ አበባን ሲቆጣጠር መላ ሀገሪቱ በእጁ መውደቋን የተመለከተው ህወሓት እንዲህም አለ፡- ‹‹ለሰፊው ህዝብ ጥቅም ሀገሪቱን ተቆጣጥረናል፡፡››፡፡ ግንቦት ሃያ 1983 ሀገሪቱን ለሰፊው ህዝብ ጥቅም መቆጣጠራቸውን የነገሩን ታጋዮች፣ ዛሬ ግን ለጥቂቶች ብቻ የምትዋትት ሀገር ካስታቀፉን 26 ግንቦት ሃያዎች ተቆጠሩ፡፡

የግንቦት ሃያ ፖለቲካ ሰለባ ከሆኑ ፖለቲከኞች አንዱ የሆኑት ዶ/ር መረራ ጉዲና በአንድ ወቅት እንዲህ ብለው ነበር፡- ‹‹ህወሓት ከጫካው ወጣ እንጂ፤ ጫካው ገና ከህወሓት አልወጣም፡፡›› ብለው ነበር፡፡ በእርግጥም ዶክተሩ አልተሳሳቱም፡፡ ህወሓት ለ17 ዓመታት የተጠናወተው የጫካ ባህሪ፣ ከሃያ ስድስት ዓመታት በኋላ እንኳን ገና ከውስጡ አልወጣም፡፡ አውሬው የህወሓት ፖለቲካ ዛሬም ብዙዎችን በልቶ ማስቀረቱ፣ በእርግጥም ጫካው ገና ከህወሓት ውስጥ አልወጣም ያስብላል፡፡ የጫካ እንስሳት አውሬ ባህሪ ወደ ሰው እንደሚጋባ ለማወቅ፣ የህወሓትን በላዔ ሰብ ወይም ሰው በላ ፖለቲካ ማጤን በቂ ነው፡፡ በ1983 እንደ ለማዳ እንስሳ ተለሳልሶ የገባው ስርዓት፣ እንደ አውሬ እየተባላ ሃያ ስድስት ግንቦት ሃያዎች ተቆጠሩ፡፡

ህወሓቶች ጫካ ሲገቡ ሰው ነበሩ፤ ሥልጣን ላይ ሲወጡ ግን ሰው-ነታቸው ከእነሱ ጋር አልነበረም፡፡ ሥልጣን ይዘው ብዙም ሳይቆዩ ከኢትዮጵያ ታሪክ ጋር መጋጨት ጀመሩ፡፡ ‹‹ሀገሪቱ የመቶ ዓመት ታሪክ ነው ያላት›› አሉ፤ ‹‹ባንዲራ ጨርቅ ነው›› አሉ፤ አንድ የነበረውን ሀገር ሁለት አስደረጉ፤ አሰብን የሚያህል ንብረት አሳልፈው ሰጥተው፣ እንደ ቀልድ ‹‹ግመላቸውን ያጠጡበት›› አሉ፡፡ ጫካ ሲገቡ ካቋረጡት ትምህርት ጋር ተጣልተው ከአዲስ አበባ ዩኒቨርሲቲ በርካታ ምሁራንን አባረሩ፡፡ ተቃውሞ ያሰሙ የዩኒቨርሲቲ ተማሪዎችን መግደል ጀመሩ፡፡ ይህ ሁሉ የሆነው በኢትዮጵያ አቆጣጠር ከ1990 በፊት ነው፡፡ 1990ናን የተቀበሉትም በእርስ በእርስ ጦርነት ነው፤ ዞረው ለሚገጥሙት ነገር፣ ከ70 ሺህ በላይ ወጣት በኢትዮ-ኤርትራ ጦርነት አለቀ፡፡

ለ17 ዓመታት የተጋባባቸው የጫካ ተናካሽ ጸባይ፣ ስልጣን በያዙ ማግስት ባይለቃቸው እንኳን፣ ስልጣን ላይ በከረሙባቸው 26 ግንቦት ሃያዎችም ሰው መሆን አልቻሉም፤ አውሬ ፖለቲካቸው ከሰውነታቸው ጋር እንዲታረቁ አላደረጋቸውም፡፡ የልጆች አባት ሆነው እንኳን፣ በዕድሜ ልጆቻቸው ከሚሆኑ ወጣቶች ጋር ሲጣሉ 26 ግንቦት ሃያዎች ተቆጠሩ፡፡ የልጆቻቸውን እኩያ በየእስር ቤቱ መግረፍ ከጀመሩ ሃያ ስድስት ግንቦት ሃያዎች ተፈራረቁ፡፡ ተበታትኖ ሲዳክር የነበረውን አህጉር አንድ ላይ በማሰር የአፍሪካ መቀነት የሆነችው ያቺ ኢትዮጵያ፣ ህወሓት የግል ንብረቱ ካደረጋት በኋላ፣ ለሌላው ቀርቶ ለአንድ ራሷ እንኳን መሆን አቅቷት ዜጎቿ መድረሻ ካጡ 26 ግንቦት ሃያዎች ተላለፉ፡፡ ከንጹህ መንፈስ ጋር የተጣላው ስርዓቱ፣ የፈጸመውን በደል ለመካድ ካልሆነ በቀር፣ አዲስ ስርዓት ለመሆን እጁን መታጠብ አያውቅበትም፡፡ ሃያ ስድስት ግንቦት ሃያዎች ባቆሸሹዋት ሀገር ውስጥ፣ ዛሬም ግንቦት ሃያ ድል ባለ ድግስ፣ የህዝብ ‹‹ድል›› ተደርጎ እንዲከበር ሙከራ ሲደረግ ማየት ያሳዝናል፡፡ ህዝብን ያላከበረ ‹‹በዓል›› በህዝብ ሊከበር አይችልም፡፡

በፖለቲካ ዓለም የሚደረግ ጽናትን ለማንዴላ፣ ትግልን ለጋንዲ፣ ህልምን ለማርቲን ሉተር… የሰጠ ፈጣሪ፣ ለህወሓቶች ደግሞ ወደር የለሽ ጭካኔን ሰጠ መሰል፣ ኢትዮጵያ የግፍ መሰዊያ ከሆነች 26 ግንቦት ሃያዎች ተቆጠሩ፡፡ ኃይማኖቴን አላስነካም ያሉ እየተገረፉ፣ ስለ ዴሞክራሲ የቃተቱ ‹‹ሽብርተኛ›› እየተባሉ፣ ስለ ፍትህ የጮሁ እንዲሰደዱ እየተደረጉ… ሃያ ስድስት ግንቦት ሃያዎች አለፉ፡፡ የተቃዋሚ ፓርቲ መሪዎች እየታፈኑ፣ ህወሓትን የተቹ ጋዜጠኞች በጨቅላ ልጆቻቸው ፊት እጃቸው ላይ ካቴና እየጠለቀ 26 ግንቦት 20ዎች ተቆጠሩ፡፡ ‹‹ሀገሬን ሀገሬን›› ያሉ ሀገር አልባ እየተደረጉ፣ መብታቸውን የጠየቁ ተማሪዎች እየተገደሉ፣ ልጆች በእናቶቻቸው ፊት እየተረሸኑ…. አዎ 26 ግንቦት ሃያዎች ተፈራረቁ፡፡ ተናግሮ አናጋሪ የሆነው የኢትዮጵያ ቴሌቭዥን ራሱን እንደ ዳኛ ሰይሞ ንጹኃንን ‹‹ወንጀለኛ›› እያደረገ፣ የስርዓቱ ልሳኖች ከ1983 ወዲህ የተፈጠረችውን የማናቃትን ኢትዮጵያ ‹‹ሀገራችሁ እቹትና›› እያሉን የአንድ ትውልድ ዕድሜ ተቆጠረ፡፡ የህወሓትን ኢትዮጵያ ለመረዳት ወይም ለማወቅ በጣም ይከብዳል፤ ለዚህም ነው ብዙዎች ሀገራቸው ላይ እየኖሩ ትክክለኛዋ ኢትዮጵያ የምትናፍቃቸው፡፡ ህወሓት ሀገራችንን እንዳናውቃት አድርጎ አዘበራርቋታል፡፡

ዮናታን ተስፋዬ ፌስ ቡክ ላይ በጻፈው ጽሁፍ ብቻ ስድስት ዓመት በተፈረደበት ማግስት የሚከበር ግንቦት ሃያ፣ ‹‹ሃሳብን በነጻነት ለመግለጽ መስዋዕት የተከፈለበት በዓል›› ተብሎ ‹‹ሲከበር›› ማየት ያስገርማል፡፡ ዶ/ር መረራን ‹‹በሽብር›› ወንጅሎ እስር ቤት የከተተ ግንቦት ሃያ፣ ስለተቃዋሚ ፓርቲዎች የመደራጀት መብት ሲያወራ መስማት ያስተዛዝባል፡፡ ፓርላማውን እንደ ጠላት ወረዳ በአንድ ወገን ፓርቲ ብቻ ወርሮ፣ በየአምስት ዓመቱ ስለ ‹‹ፍትሐዊ›› ምርጫ መስበክ፣ ከህዝብ ቁጣ አያድንም፡፡

ራሳቸውን ‹‹ያልተንበረከክነው ቆራጦች›› ብለው በዘፈን ያወደሱ ‹‹ጥቂቶች›› የከበሩበትን ግንቦት ሃያ፣ የህዝብ ‹‹በዓል›› ለማድረግ የሚዘመትበት ፕሮፓጋንዳ፣ ሌሎች ግንቦት ሃያዎችን ለማክበር ዋስትና አይሆንም፡፡ የኢትዮጵያ ህዝብም መጪውን ግንቦት ሃያ እንድታከብሩ ዋስ ሊሆናችሁ የሚችልበት አቋም ላይ አይደለም የሚገኘው፡፡ ዋስትና በመንፈግ ረገድ መንገራገጭ የሚታይበት፣ አፍ አውጥቶ ‹‹አብሬ አልጓዝም›› ያለው የዳያስፖራ ፖለቲካ ነው፡፡ ህወሓት ዓለም ዓቀፍ ጫናዎች እንዲደረጉበት ከማስደረግ ጀምሮ ሌሎች የተቃውሞ ስልቶችን በመጠቀም፣ ስርዓቱ ቀን ቀርቶ ለሊት እንኳን ተኝቶ የጥፋት ህልም የሚያልምበትን እንቅልፍ በመንሳት ረገድ፣ የዳያስፖራው ፖለቲካ ሚናው ተፅዕኖ ፈጣሪ ነው፡፡

ቢሆንም፤ አብሮ ለመጓዝ ፈቃደኛ ያልሆነው እና በዘር አጥር የተከለለው የዳያስፖራ ፖለቲካ፣ አጥሩ ተንዶ ከሌሎች ጋር እስካልተደባለቀ ድረስ፣ ህወሓት ሌሎች ግንቦት ሃያዎችን ለማክበር ዋስትና ማግኘቱ አይቀሬ ነው፡፡ የትግሉ ዋነኛ ተዋናይ ህዝቡ ቢሆንም፤ መቀመጫውን ባህር ማዶ ያደረገው ዳያስፖራ፣ በራሱ ዘር ልክ ብቻ በመተረው ጠባብ የዘር ፖለቲካ የተነሳ፣ የሀገር ቤቱ ትግልም በሰፊው ህዝብ ልክ ተለጥጦ፣ ኢትዮጵያን እንዳያክል አሳንሶታል፡፡ ትልቅ ሆኖ ማነስ ማለት ይሔ ነው እንግዲህ!

ዳያስፖራው፤ በህወሓት እየተፈጸመ ያለው አረመኔያዊ ድርጊት ቢያመውም፣ በሀገር ቤት ቀጥተኛ የህወሓት ተጠቂ የሆነውን ህዝብ ያህል የህወሓትን ጭካኔ አልተረዳውም(?)-ያስብላል ለትብብር ዳተኛ መሆኑ ሲታይ፡፡ አላብርም ያለው ዳያስፖራ የህወሓትን ጭካኔ የሚረዳው በዜና አልያም በፎቶ በሚቀርብለት መረጃ መጠን ነው፡፡ ሀገር ቤት ያለው ህዝብ ግን ላይቭ ወይም ቀጥተኛ የግፍ ተጠቂ በመሆኑ፤ በግድያው፣ በእስራቱ፣ በግርፋቱ የሚታመመው ከዳያስፖራው በላይ ነው፡፡ ለዚህ ነው ያ ህዝብ፡- የዛሬ ዓመት አካባቢ የህወሓትን የጦር ቀጠና ባናወጠ ሁኔታ ተባብሮ ‹‹አንድ ነን!›› ሲል የተደመጠው፡፡ ተበዳይ ወንድሙን ‹‹ደምህ ደሜ ነው!›› ሲል አደባባይ ወጥቶ የህወሓትን ነፍሰ ገዳይነት ያወገዘው ያ ህዝብ፣ እንደ መፈክሩ (ምኞቱ) ነጻነቱን ሳያገኝ 26ኛው ግንቦት ሃያ ጠባ፡፡

በተቃውሞ ፖለቲካ ውስጥ ጉልህ ሚና እየተጫወተ የሚገኘው ዳያስፖራው፣ ያ አንድነት ናፋቂ ህዝብ የቋጠረውን የአብሮነት ጉዞ ራዕይ፣ ከማዋለድ ይልቅ አጨናግፎት ቁጭ አለ፡፡ ያ ህዝብ በፈጠረው የአብሮነት ጉዞ የደነገጠው ህወሓት ላቡ እንኳ ሳይደርቅ፣ ዳያስፖራው የየብሔሩን መንገድ ይዞ ለየብቻው መሮጥ ጀመረ፡፡ ህወሓትም የህዝብ አንድነት የፈጠረበትን የድንጋጤ ላብ ጠራርጎ እንደለመደው ማሰር እና መግደሉን ቀጠለ፡፡ የሚያስኬድ የሚመስለው ነገር ግን የትም የማያደርሰው የዳያስፖራው የዘር ፖለቲካ መንገድም፣ ከህወሓት ጋር በሚስተካከል የዘር ፖለቲካ ጨርቁን ጥሎ አበደ፡፡ ለገላጋይ እንኳን አስቸጋሪ የሆነው የዳያስፖራው የዘር ፖለቲካ እብደት፣ ህወሓት አያሌ ግንቦት 20ዎችን ‹‹እንዲያከብር›› ዕድሜ ይሰጠዋል፡፡ ብዙዎች የሔዱበት ነገር ግን የትም ያልደረሱበት የብሔር ፖለቲካ መንገድ፣ የዛሬዋን ደቡብ ሱዳን እንዲሁም የትላንቷን ሩዋንዳ ፈጠረ፡፡

ህዝብ አብሮ ሲነሳ የአምባገነኖች ሥልጣን እንደ ዝግባ ይሰነጠቃል፤ እንደ ድንጋይም ይደቅቃል፡፡ በዘር ፖለቲካ ለዓመታት በዓይነ ቁራኛ እንዲተያይ በጀት ተመድቦ የተሰራበት ህዝብ፣ ጥላቻን ንዶ በትብብር ሲቆም፣ አምባገነኖች የአስቸኳይ ጊዜ አዋጅ ለማወጅ ይገደዳሉ፡፡ ህወሓት የአስቸኳይ ጊዜ አዋጅ ለማወጅ የተገደደው፣ ህዝብ አብሮ ለመጓዝ መንገድ የጀመረ ጊዜ ነው፡፡ ዳያስፖራ ሆይ! መጀመሪያ ‹‹ነጻ አወጣዋለሁ›› የምትለውን ህዝብ እወቀው! አብሮ መጓዝ መከራውን እንደሚያሳጥርለት የተረዳው ያ ህዝብ፣ ተቃዋሚዎች አብረው እንዲጓዙ መንገድ አበጅቶ ነበር፤ አንድ ላይ የሚጓዝ ተቃዋሚ ጠፋ እንጂ፡፡ ህወሓት ‹‹እመራዋለሁ›› የሚለውን ህዝብ ስነ ልቡና እንደማያውቀው ሁሉ፣ ዳያስፖራዎችም ‹‹ነጻ እናወጣዋለን›› የሚሉትን ህዝብ ራዕይ በሚገባ አልተረዱትም፡፡ የማያውቀውን ህዝብ ነጻ አወጣለሁ የሚል ነጻ አውጪ እና የማያውቀውን ህዝብ የሚመራ መንግስት አንድ ናቸው፡፡ ፖለቲካ፣ ከህዝብ ወስዶ ለህዝብ የሚሰጥ ትግል ነው፡፡ ዳያስፖራው ግን ከራሱ ወስዶ ለህዝብ ለመስጠት ሲሞክር እነሆ 26ኛው ግንቦት ሃያ ጠባ፡፡ ያ ህዝብ እና ዳያስፖራው መንገዳቸው የተለያየ በመሆኑ፣ የሆነ አቋራጭ ቦታ ላይ የተጠፋፉ ይመስላሉ፡፡ ይህ ሁኔታ ደግሞ ቤተ-ህወሓትን ጮቤ እያስረገጠ፣ ህዝብ እየረገጠ የሚኖርባቸውን ሌሎች ግንቦት ሃያዎች ‹‹እንዲያከብር›› ያደርግዋል፡፡

ከዘር ፖለቲካ የሚጠቀመው ህወሓት ብቻ ነው፡፡ በዘር ፖለቲካ ተለክፈን እርስ በእስር ስንጯጯ፣ በአለመግባባታችን የሚጠቀመው ህወሓት ነው፡፡ ይሔ ደግሞ ዋጋ አስከፍሎናል፡፡ ህወሓት በሳባት አንድ የብሔር ፖለቲካ ካርታ፣ ሃያ ስድስት ዓመት ሙሉ በልቶናል፡፡ የዛሬ ዓመት እንደተፈጠረው የህዝብ አንድነት ቢሆን ኖሮ፣ የህወሓት ባለስልጣናት ዛሬ 26ኛውን ግንቦት ሃያ የሚያከብሩት ቤተ መንግስት ሳይሆን፣ ቃሊቲ ሆነው ነበር፡፡ ግን ምን ያደርጋል፤ በግፊያ የሚያምነው የዳያስፖራ ፖለቲካ፣ እርስ በራሱ በፈጠረው ግርግር የዘር ማጥ ውስጥ ወድቆ፣ የህዝብ ህብረት ያሰመጠው ህወሓት ጭቃ ልሶ ተነሳ፡፡ ጉዞዉ እንደ ትላንቱ በዚህ ‹‹ጠባብ›› መንገድ በግፊያ የሚቀጥል ከሆነ፣ ህወሓት ወደፊት ብዙ ግንቦት ሃያዎችን ከማክበር ምን ግደዋል?...

ሁላችንም ህወሓት እንደበደለን እንናገራለን እንጂ፤ በዳዩን አካል እንዴት አብሮ መጣል እንዳለብን አንነጋገርም፡፡ ህወሓትን ለመጣል ከሚታገሉ ሌሎች ወገኖቻችን ጋር ስለ አብሮ መጓዝ መነጋገር ሽንፈት የሚመስላቸው ዳያስፖራዎች ብዙ ናቸው፡፡ በብዙ ቋንቋ፣ ባህል እና ኃይማኖት አብሮ መኖርን እንደ ጀግንነት አስጠብቆ ካቆየ ህዝብ የተገኙት ነጻ አውጪዎቻችን፣ የጋራ ጠላታቸው ህወሓትን አብሮ ለመጣል ማበርን ለምን እንደ ሽንፈት እንደሚቆጥሩት አይገባኝም፡፡ አብሮ መሔድ ወይም አብሮ መታገል ሽንፈት አይደለም እንጂ፤ ሽንፈትስ ቢሆን እንኳን የህዝባቸውን መከራ ለማሳጠር እስር በእርስ ቢሸናነፉ ምን ችግር አለው? ...

‹‹ህዝብን ነጻ ለማውጣት ቆሚያለሁ›› የሚል ሁሉ፣ በሀገሩ መቆሚያ መቀመጫ ያጣውን ህዝብ እስኪያሳርፍ ድረስ ዋጋ መክፈል አለበት፡፡ የሚከለፈው ዋጋ የሚያስፈራችሁ ከሆነም፣ አስቀድማችሁ ራሳችሁን ‹‹በነጻ አውጪነት›› አትሹሙ፤ የሾማችሁ ካላችሁም ቆባችሁን አውልቁ፡፡ ያ ምስኪን ህዝብ፣ የህወሓትን ዕድሜ ለማሳጠር ደም ይሰጣል፤ በዘር የሰከረው የዳያስፖራ ፖለቲካ ደግሞ የህወሓት ዕድሜ የሚራዘምበትን ደም ይለግሳል፡፡ ህወሓት በአጭሩ የሚቀጭበትን የአብሮነት ጉዞ የናቀ፣ የተጠየፈ፣ ያንቋሸሸ ….. ሁሉ የህወሓትን ዕድሜ ለማራዘም ደም ሰጠ ማለት ነው፡፡ አንዳንድ ሰዎች ‹‹ዳያስፖራው ሲተች ያኮርፋል›› ይላሉ፡፡ ሀገር ቤት እየተገደለ ያለው እና እስር ቤቱን ያጨናነቀው የሀገሬ ህዝብስ ምን ይበል ታዲያ? ... ለህዝብ ሲባል መሞትም አለኮ፤ እንኳን መተቸት፡፡

ዳያስፖራ ሆይ! የኢትዮጵያ ህዝብ የጠየቃችሁ ማድረግ የምትችሉትን ቀላል ነገር ነው፡፡ በጋራ እየደረሰብን ያለው በደል አብረን ለመጓዝ በቂ ምክንያት ነው፡፡ ያ ህዝብ የጠየቃችሁ፣ እናንተ እንደ ተዓምር እና እንደ ትልቅ ነገር የምታዩትን የአብሮነት ጉዞ ነው፡፡ ከባዱን ጉዞማ ህዝቡ እናንተን ሳያስቸግር ራሱን ችሎ እየተጓዘው ነው፡፡ ህይወት ሰልፍ የሆነችበት ያ ህዝብ፣ የህወሓትን ከባድ ጭካኔ ተሸክሞ እየተገደለ፣ እየታሰረ እና እየተገረፈ ነው፡፡ አብራችሁ በመጓዝ ይህን ህዝብ ከህወሓት ጦር የማታስጥሉት ከሆነ፣ የህወሓትን ያህል ባይሆንም፣ በከፊል አልቃና ላለው የዚህ ትውልድ ፖለቲካ ተጠያቂ ናችሁ! ምክንያቱም ትውልድ መዳን የሚችልበትን መድኃኒት ደብቃችሁታልና፡፡

እርግጥ ነው፤ ፌስ ቡክን ያንቀጠቀጠ ተቃዋሚ ሆነናል፡፡ ግን ፌስ ቡክ ብቻውን መንግስት አይገለብጥም፡፡ በፌስ ቡክ የታገዘ የአብሮነት ጉዞ ግን አንድን መንግስት ዘጠኝ ጊዜ መገለባበጥ ይችላል፡፡ ለዚህ ምሳሌም፤ ከአምስት ዓመታት በፊት ፌስ ቡክ ያቀጣጠለውን የአረብ አብዮት ማየት በቂ ነው፡፡ ይህን በጎ ምግባር ከነ ቱኒዚያ እና አልጄሪያ ከመማር ይልቅ፣ ደቡብ ሱዳን እና ሩዋንዳ እርስ በእርስ ተባልተው ያለቁበትን የዘር መንገድ ተከትለን ጠፍተናል፡፡ የዳያስፖራው የተቃውሞ ፖለቲካ የገነነውን ያህል አብሮ ተጉዞ ቢሆን ኖሮ፣ ህወሓት 20ኛው ግንቦት ሃያ ላይ ተቀጭቶ፣ ዛሬ 26ኛውን ግንቦት ሃያ ‹‹ባላከበረ›› ነበር፡፡ የዳያስፖራው ፖለቲካ፣ ህወሓት የገደላቸውን ንጹኃን ዜጎች አስከሬን ከመቁጠር ባለፈ፣ ዜጎቿ ሳይገደሉባት የምትኖር ኢትዮጵያን ወደመፍጠር ከፍ ማለት አለበት፡፡ ከፍ አለማለታችን ባስከተለቡን ትንንሽ አስተሳሰቦች፣ ትልልቅ ዕድሎችን እንድናጣ ሆነናል፡፡ አለማደጋችን፣ ህወሓት ነፍሰ ገዳይ፣ እኛ ደግሞ ለቅሶ ደራሽ አድርጎን ቁጭ ብለናል፡፡ ፖለቲካችን በድጋሚ ‹‹አብሬ አልጓዝም›› ብሎ ብቻውን የሚያዘግም ከሆነም፣ ህወሓት ዓይናችን እያየ 40ኛውን ግንቦት ሃያ ‹‹በዓል ማክበሩ›› አይቀርም፡፡

ደግሞስ፤ በጋራ በሚካሔድ የፖለቲካ ጉዞ ውስጥ፣ የራስን የብሔር መብት ማስጠበቅ ይቻል የለ እንዴ?... አለመደማመጣችን በአያሌው ጎድቶናል፡፡ አለመነጋገራችን የህወሓት የዘር ፖለቲካ መጋለቢያ አድርጎናል፡፡ ጠላትህን የምታሸንፈው እሱ በከፈተልህ መንገድ ሔደህ አይደለም፡፡ አንተ ግን ህወሓት በሚከተለው የዘር ፖለቲካ መንገድ ተጉዘህ፣ ሰይጣኑን ህወሓት በራሱ ሰይጣን ልትገነድሰው እየሞከርክ ነው፡፡ ይህ ህወሓትን አያስደነግጠውም፤ ይልቁንም ‹‹my dear, welcome to my club›› ነው የሚልህ፡፡ ባለቤቱ ያረከሰውን የዘር ፖለቲካ አንተ ቀድሰህ ነጻ ልትወጣበት አትችልም፡፡ አሁንማ የብሔር ፖለቲካ ፋሽን ‹‹ከማን አንሼ›› ሆኗል፡፡ ትግላችን ‹‹እነ እገሌ በዘራቸው ፓርቲ አቋቁመው የለ እንዴ፤ እኔስ ከማን አንሼ ይቅርብኝ›› የሚል አዘቅት ውስጥ የተቀረቀረ ይመስላል፡፡ የአንድ ብሔር ተወላጅ የሆኑ ሰዎች ደግሞ፣ በተወለዱበት ሰፈር ስም ጭምር ፓርቲ እያቋቋሙ ነው፡፡ የፓርቲዎች ብዛት በዚህ የሚቀጥል ከሆነ፣ የኢትዮጵያ ህዝብ በነፍስ ወከፍ አንዳንድ ‹‹ነጻ አውጪ›› ሳይደርሰው አይቀርም፡፡

አንዳንዴማ በሚያስገርም ሁኔታ፣ ጠቡ ወይም ትግሉ ተቃዋሚ ለተቃዋሚ እስኪመስል ድረስ ህወሓት እፎይ የሚልበት ጊዜ ያገኛል፡፡ ጥሮ ግሮ ኦሮሞ የሆነ ያለ ይመስል፣ ላቡን አንጠፍጥፎ ሰርቶ አማራ የሆነ ያለ ይመስል፣ ቀን ከሌት ሳንቲም አጠራቅሞ፣ እድር ገብቶ እቁብ ጥሎ በገንዘቡ ብሔሩን የገዛ ያለ ይመስል …. ፖለቲካችን ፍሬ የማይሰጥ የትምክህት ዘር ሲዘራበት ማየት ያሳፍራል፡፡ መሬት ላይ ወድቆ ያገኘኸው ሳንቲም፣ ልክ ጥረ ግረህ እንዳፈራኸው ገንዘብ ኩራት ኩራት አያስብልህም፡፡ ብሔርም እንደዛ ነው፤ አንተ ግን ከፈጣሪህ ጋር ተጻጽፈህ፣ መላዕክት ቃለ ጉባኤ ይዘውልህ ያገኘኸው የልፋትህ ውጤት ታስመስለዋለህ፡፡

አንድ አስተያየት ሰጪ ‹‹ህወሓት ሀገሪቱን የተቆጣጠረው ደርግን ጥሎ ሳይሆን ደርግ ወድቆለት ነው፡፡›› ይላሉ፡፡ ለዚህ አባባላቸውም ‹‹ደርግ የወደቀው ህወሓት ገፍትሮት አይደለም፡፡ አብዛኛውን ዘመኑን ከውስጥም ከውጪም በተነሳ ጦርነት ላይ የነበረው የደርግ መንግስት፣ በተከተለው የፖለቲካ አካሔድ የተነሳ ክህዝብ ጋር ተጋጨና ራሱን አደከመ፡፡ ለህወሓት ታጋዮች ድብቅ ድጋፍ ሲያደርግ የነበረው የአሜሪካው የስለላ ድርጅት ሲ አይ ኤም፣ ደርግን ማንም ቢገፈትረው እንዲወድቅ አድርጎ አደከመው፡፡ የሚል ማጠናከሪያ ያቀርባሉ፡፡ ስለዚህ ህወሓትን አጀግነህ አትየው፤ ተባብረህ ከገፈተርከው ላይነሳ ይወድቃል!

በህወሓት መንገድ አንጓዝም ያሉ የህወሓት የሥልጣን ዕድሜ እኩያ የሆኑ ወጣቶች፡- ‹‹ሽብርተኛ፣ አክራሪ፣ ህገ መንግስት ተጻራሪ፣ ጸረ ዴሞክራሲ…›› እየተባሉ ወህኒ ተወረወሩ፡፡ አሁንማ ህወሓት አምጦ የወለደህ ይመስል፣ በራሱ ‹‹አብዮታዊ ዴሞክራሲ›› መንገድ ኮትኩቶ ሊያሳድግህ መከጀል ጀምሯል፡፡ ይሔን ብላ ይሔ ይቅርብህ ብሎ እንደሚቆረቆር ወላጅ፣ ለሥልጣኑ ተቆርቋሪ የሆነው ህወሓትም፡- ‹‹ይሔን ቴሌቭዥን አትይ፤ ያን ጋዜጣ አታንብብ፤ የእነ እገሌን ሬዲዮ ጣብያ አታዳምጥ፡፡›› እያለ በሚዝትበት ሀገር፣ ግንቦት ሃያ ለሃያ ስድስተኛ ጊዜ ሲመጣ አልገረመህም?... አልገረመህም ወይ? አላስቆጨህም ወይ? አልነደደህም ወይ?.... ብር ብለህ ጥፋ ጥፋ አላለህም ወይ?.... ጭንቅላትህን ይዘህ ጩህ ጩህ አላለህም ወይ?....